Viliam Judák

PANE, MÁM ČAS II.

Ukážka z elektronickej knihy

© Spolok sv. Vojtecha – Vojtech, spol. s r. o., Trnava 2014

ISBN 978-80-8161-184-1

Vytvorenie elektronickej verzie Dibuk, s. r. o., 2019

SV. DIANA; SV. OLIVER PLUNKETT, BISKUP A MUČENÍK

Diana

Vôňa prázdnin

„Trochu si odpočiňte“ (Mk 6, 31).

Sú vône, ktoré sú nezabudnuteľné. Od školských čias v tomto období cítim vôňu prázdnin. Pýtate sa, akú má príchuť? Prázdninové dni v mojich spomienkach voňajú slnkom, malinami, čerstvým senom, vodou a dňami bez školských povinností. * Už dávno nederiem školské lavice, a predsa v týchto dňoch túto vôňu nanovo cítim. Zároveň si pripomínam obraz z evanjelia: „Apoštoli sa zišli k Ježišovi a porozprávali mu všetko, čo robili a učili. On im povedal: ,Poďte vy sami do ústrania na pusté miesto a trochu si odpočiňte‘“ (Mk 6, 30 – 31). Je to pozvanie pre nás všetkých. Aj keď si uvedomujem, že pre mnohé príčiny to pre všetkých neplatí. * Pripomeňme si však, že nie je možné skutočne pociťovať oprávnenú radosť z odpočinku, z uvoľnenia, ak ho ponecháme len svojej ľubovôli a fantázii, ak svoju ľudskú slobodu nepoužívame správne ako slobodu Božích detí, t. j. ak nenarábame rozumne s našou vôľou. Lebo slobodu sme dostali, aby sme si zvolili to, čo sa zhoduje s naším dobrom. * Najprv musíme myslieť na dušu, aby sme ju nezabili, neznečistili a neuviedli do nepokoja. Je nutné myslieť aj na telo. Potrebuje skutočný odpočinok. Prepracovanosť mu škodí. Treba pamätať na zdravie. Je vzácnym kapitálom. Zachovajme si ho. Ľudia ho veľmi často premrhajú nezmyselnými zábavami. * Kresťan musí vedieť, že všetko má prispievať k dobru tých, ktorí milujú Boha. Ani jeden skutok človeka nie je ľahostajný. * Voľno v prirodzenom poriadku je ozajstným dobrodením, ak sa zhoduje s požiadavkami pravého kresťanského života. Možno mať z neho hlboký pôžitok, len ak vlieva do srdca ničím neskalenú radosť z fyzického a morálneho obohatenia.

Koniec ukážky